CELEX: 62021TN0438
Language: lv
Date: 2021-07-15 00:00:00
Title: Lieta T-438/21: Prasība, kas celta 2021. gada 15. jūlijā – TL/Komisija

6.9.2021   
            
            
               LV
            
            
               Eiropas Savienības Oficiālais Vēstnesis
            
            
               C 357/32
            
         
      Prasība, kas celta 2021. gada 15. jūlijā – TL/Komisija
      (Lieta T-438/21)
      (2021/C 357/49)
      Tiesvedības valoda – angļu
      
         Lietas dalībnieki
      
      
         Prasītāja: TL (ko pārstāv: L. Levi un N. Flandin, advokāti)
      
         Atbildētāja: Eiropas Komisija
      
         Prasījumi
      
      Prasītājas prasījumi Vispārējai tiesai ir šādi:
      
                  —
               
               
                  atcelt atbildētājas 2020. gada 29. oktobra lēmumu par atteikumu pagarināt prasītājas darba līgumu (turpmāk tekstā – “lēmums nepagarināt darba līgumu”);
               
            
                  —
               
               
                  kā arī, ja nepieciešams, atcelt atbildētājas 2021. gada 5. maija lēmumu par sūdzības, ko prasītāja iesniedza par 2020. gada 29. oktobra lēmumu, noraidīšanu (turpmāk tekstā – “apstrīdētais lēmums”);
               
            
                  —
               
               
                  atcelt atbildētājas 2020. gada 2. oktobra paziņojumu par vakanci, ciktāl tajā ir piedāvāts amats ar tādiem pašiem uzdevumiem, kādus jau veica prasītāja;
               
            
                  —
               
               
                  piespriest izmaksāt kompensāciju 90 % apmērā no prasītājas bruto algas, ieskaitot pensijas iemaksas, zaudējot nopietnu iespēju pagarināt esošo darba līgumu, kā arī piespriest izmaksāt kompensāciju par prasītājai nodarīto morālo kaitējumu; un
               
            
                  —
               
               
                  piespriest atbildētājai atlīdzināt tiesāšanās izdevumus.
               
            
         Pamati un galvenie argumenti
      
      Prasības pamatošanai prasītāja izvirza divus pamatus.
      
                  1.
               
               
                  Ar pirmo pamatu tiek apgalvots, ka atbildētāja esot pieļāvusi acīmredzamu kļūdu vērtējumā, jo “apstrīdētajā lēmumā” un “lēmumā nepagarināt [prasītājas] darba līgumu” norādītie iemesli neesot pietiekami pamatoti. Turklāt tiek apgalvots, ka lietas, pie kurām prasītāja galvenokārt strādāja, neesot kļuvušas mazāk nozīmīgas un nodaļas personāla vajadzības neesot mazinājušās, pretēji tam, ko norāda atbildētāja.
               
            
                  2.
               
               
                  Ar otro pamatu tiek apgalvots, ka atbildētāja neesot izpildījusi rūpības pienākumu, jo nav nodrošināts līdzsvars starp dienesta un darbinieka interesēm. Tiek arī apgalvots, ka atbildētāja neesot ņēmusi vērā citus prasītājas lietas materiālos iekļautos elementus, piemēram, aizskarošu izturēšanos.